Stóðsmölun og stóðréttir í Víðidalstungurétt Föstudaginn 30. september verður stóði smalað áleiðis til Víðidalstungu-réttar í Víðidal . Gestir sem ætla að taka þátt í gleðinni fara af stað frá Hrappstöðum um klukkan 10 um morguninn . „ Þeir sem ætla að vestan geta mætt í Valdarásrétt um hádegi . Svo er líka mögnuð sjón að mæta bara síðdegis til að sjá stóðið renna heim í sveitina . Allir eru velkomnir í kaffi í skemmuna á Kolugili . Um kvöldið er kjörið að fá sér kjötsúpu í Víðigerði eða hjá Siggu og Jóa á Gauksmýri , “ segir í fréttatilkynningu frá Húnvetningum . Laugardaginn 1. október er stóðið rekið til réttar stundvíslega kl. 10 og hefjast þá réttarstörf . Uppboð á gæðingsefnum og sölusýning verður við réttina um hádegið . Í réttinni stendur Kvenfélagið Freyja fyrir happdrætti og fæst miði með því að versla veitingar af félaginu . Aðalvinningurinn er folald . Í Víðidalstungurétt má jafnan sjá fjölda efnilegra unghrossa . Á laugardagskvöld verður dansleikur í Víðihlíð þar sem hljómsveit Geirmundar heldur uppi sveiflunni .